**തസ്ബിയിലെ മുത്തുമണികൾ**സജ്‌ന പണിക്കർ (സച്ചു)

മരവിച്ച രാവിന്റെ ആലസ്യത്തിൽ മുങ്ങിക്കിടന്ന ഡിസംബറിലെ തണുത്ത പ്രഭാതം. ഉറങ്ങിക്കിടന്ന മകൾ ആമിയുടെ കവിളത്തൊരു കുഞ്ഞുമ്മയും നൽകി, വാതിൽപ്പടിയിൽ ഈറനണിഞ്ഞ കണ്ണുകളുമായി നിന്ന അമ്മയോട് നിശബ്ദമായി യാത്രയും പറഞ്ഞ് ഭാനു കോളനിയുടെ റോഡിലേക്കിറങ്ങി നടന്നു. കോളനിയുടെ പരിസരങ്ങളൊന്നും അപ്പോഴും നിദ്രവിട്ടുണർന്നിരുന്നില്ല. പാതയോരങ്ങളിലെ മരച്ചില്ലകളെല്ലാം ഒരു യാത്രയയപ്പ് നൽകാനെന്നപോലെ മൗനമായി കുമ്പിട്ടു നിന്നിരുന്നു. മഞ്ഞുപെയ്തു ശാന്തമായുറങ്ങുന്ന വഴികൾ അവൾക്കു പക്ഷെ കനൽ വീഥികളായി അനുഭവപ്പെട്ടു.  മനസ്സ്  അനിർവചനീയമായ വേദനയിൽപിടയുന്നത് മുൻപോട്ട് വയ്ക്കുന്ന ഓരോ ചുവടിലും അവളറിയുന്നുണ്ടായിരുന്നു.

ദഹാനു റെയിൽവേ സ്റ്റേഷനിൽ നിന്നും പുലർച്ചെ ഏഴുമണിക്കുള്ള ഗുജറാത്ത്‌ എക്സ്പ്രസിൽ കയറിയാൽ മൂന്നുമണിക്കൂറിനുള്ളിൽ ആർതർ ജയിലിലെത്തിച്ചേരാം. ഏകദേശം ആറരയോടടുത്തപ്പോൾ തന്നെ ഭാനു പ്ലാറ്റ്‌ഫോമിലെത്തി. മുഖരിതമായ അന്തരീക്ഷം,ചുറ്റിനും  ജീവിതത്തിന്റെ നിലയ്ക്കാത്ത ഒഴുക്ക്. ട്രെയിൻ അപ്പോഴെക്കും എത്തിച്ചേർന്നിരുന്നു. ജനലിനടുത്തൊരു ഒഴിഞ്ഞ സീറ്റിൽ ഭാനു ഇടം നേടി. കഴിഞ്ഞ കുറെ ദിവസങ്ങളായി ഉറക്കമില്ലാതെ താൻ കാത്തിരുന്ന ദിനം. ദയാ ഹർജികളെല്ലാം തള്ളിക്കളഞ്ഞു കൊണ്ട്  അബുവിന്റെ വധശിക്ഷ  രാഷ്‌ട്രപതി കഴിഞ്ഞ തിങ്കളാഴ്ച  ശരിവച്ചതോടെ ജയിലിൽ അബുവിന്റെ ശിക്ഷക്കുള്ള നടപടികളാരംഭിച്ചു തുടങ്ങിയിരുന്നു. അബുവിനെ അവസാനമായി ഒരുനോക്കു കാണുവാൻ അനുമതി ലഭിച്ചിട്ടുള്ള ആ അര മണിക്കൂർ നേരം ഇന്നുച്ചതിരഞ്ഞാണ്. അടുത്തദിവസം പുലർച്ചെ അഞ്ചുമണിയ്ക്ക് അബുവിനെ തൂക്കിലേറ്റാൻ പരമോന്നതപീഠം വിധിച്ചിരിയ്ക്കുകയാണ്.

നിറകണ്ണുകളോടെ അവൾ അബുവിനെ കുറിച്ചോർത്തു. അബു ഒരു പാവം മനുഷ്യനായിരുന്നില്ലേ? വിധി എത്ര ക്രൂരമായാണ് അദ്ദേഹത്തിനോട് പെരുമാറിയത്? എത്ര പെട്ടന്നാണ് ഞങ്ങളുടെ ജീവിതം കീഴ്മേൽ മറിഞ്ഞത്? യത്തീംഖാനയുടെ കാരുണ്യത്തിൽ വളർന്ന അബു പഠിക്കുവാൻ സമർഥനായിരുന്നു, ഒപ്പം ഉസ്താദിന്റെ പ്രിയ ശിഷ്യനും. ബിരുദാന്തര ബിരുദം നേടി ബാങ്കുദ്യോഗസ്ഥനായി മാറിയപ്പോഴും ഒരിക്കലും അബു തന്റെ ഇന്നലെകൾ മറന്നിരുന്നില്ല. അതിനാലാവാം വര്ഷങ്ങൾക്ക് മുൻപ് നിസ്സഹായതയുടെ പടുകുഴിയിൽ അമ്മയുടെ കയ്യും പിടിച്ചു നിന്ന തനിയ്ക്ക്,വീട് ജപ്തി ചെയ്യാൻ വന്ന അമീർ അബുബക്കർ എന്ന  ബാങ്ക് ഉദ്യോഗസ്ഥൻ തന്റെ ജീവിതത്തിലേക്കുള്ള വാതിൽ തുറന്നിട്ടുതന്നതും, ഇന്ന് തന്റെ ജീവന്റെ അങ്ങേയറ്റമായി മാറുവാനിടയായതും.

കുറച്ചുകാലമെങ്കിൽ കൂടിയും അബുവുമായൊത്തുള്ളത് സ്വർഗ്ഗതുല്യമായൊരു ജീവിതമായിരുന്നു. ആമി എന്നൊരു കുഞ്ഞുമാലാഖ പിറന്നുവീണപ്പോൾ തങ്ങളുടെ സന്തോഷം പതിന്മടങ്ങായി. സ്വന്തമായൊരു വീട് വേണമെന്നാഗ്രഹം അബുവിനോട് പറയുന്നത് ആമിയ്ക്കു ഒരുവയസ്സു തികയുന്ന അവസരത്തിലാണ്.  കിട്ടുന്ന ശമ്പളത്തിൻറെ മുക്കാൽ പങ്കും യത്തീംഖാനയിലേയ്ക്കും ബുദ്ധിമുട്ടനുഭവിക്കുന്ന കുടുംബങ്ങൾക്കും വേണ്ടി ചിലവാക്കുന്ന അബുവിനു പ്രത്യേകിച്ച് സമ്പാദ്യങ്ങളൊന്നും ഉണ്ടായിരുന്നില്ല. എങ്കിലും ഒരാഗ്രഹമായി താനത് പറഞ്ഞപ്പോൾ അബുവും സന്തോഷത്തോടെ സ്വീകരിക്കുകയാണ് ചെയ്‍തത്.

 വീടുവയ്ക്കാനൊരു ലോൺ എടുത്തുവെങ്കിലും മഴക്കാലം കഴിഞ്ഞ് പണി തുടങ്ങാമെന്ന് തീരുമാനിച്ചിരിക്കെയാണ് ഒരു വൈകുന്നേരം യത്തീംഖാനയിലെ പഴയ കളിക്കൂട്ടുകാരൻ സുബൈർ കുറച്ചു പൈസയുടെ ആവശ്യവുമായി അബുവിനെ കാണാൻ വരുന്നത്. ഭാര്യയുടെ ഓപ്പറേഷനുള്ള തുക കെട്ടുവാനാണെന്നും ഒരു മാസത്തിനുള്ളിൽ തന്റെ പേരിലുള്ള സ്ഥലം ലോൺ എടുത്തു തിരികെ തരുമെന്നും പറഞ്ഞപ്പോൾ അബു രണ്ടാമതൊന്നും തന്നെ ആലോചിക്കാതെ സമ്മതം മൂളി. യത്തീംഖാനയിലെ ഓരോ ആളോടുമുള്ള അബുവിന്റെ സ്നേഹം അടുത്തറിയാവുന്നതു കൊണ്ടു എതിർത്തൊരു അഭിപ്രായം താനും പറഞ്ഞതില്ല

സുബൈറിന്റെ ആവശ്യപ്രകാരം കൂട്ടുകാരന്റെ അക്കൗണ്ടിലേക്ക് ആവശ്യപ്പെട്ട തുക അബു അടുത്തദിവസം തന്നെ അയച്ചു കൊടുത്തു. പിന്നീട് പലദിവസങ്ങളിലും അബുവിന്റെ വീട്ടിലെ നിത്യസന്ദർശകനായ് മാറി സുബൈർ. സുബൈറിന്റെ   ഒപ്പം മിക്ക ദിവസങ്ങളിലും അസ്‍ലം എന്നൊരു ചെറുപ്പക്കാരനും ഉണ്ടാവുമായിരുന്നു.  ഭാര്യയുടെ അകന്ന ബന്ധു എന്ന് പറഞ്ഞാണ് സുബൈർ അസ്‌ലമിനെ പരിചയപെടുത്തിയത്. പലപ്പോഴും സുബൈർ അസ്‍ലമിനേം കൂട്ടി അബുവിനെ ബാങ്കിലും സന്ദർശിച്ചിരുന്നു. അബു ജോലി ചെയ്തിരുന്നബാങ്ക് വഴി ചില പണമിടപാടുകളും നടത്തി.  മാസമൊന്ന് കഴിഞ്ഞെങ്കിലും സുബൈർ അബുവിന്റെ പൈസ മടക്കികൊടുത്തില്ല. മാത്രവുമല്ല പൈസ മടക്കി ചോദിച്ചതിന് ശേഷം സുബൈറിന്റെ സന്ദർശനങ്ങൾ നിന്നു. അബു സുബൈറിന്റെ നമ്പറിൽ വിളിച്ചപ്പോഴൊക്കെ മറ്റാരൊക്കെയോ ഫോണിൽ മറുപടി നൽകി തുടങ്ങി.ഏകദേശം ഒരു മാസം കഴിഞ്ഞൊരു ദിവസം സന്ധ്യാനേരത്തെ വാർത്തയിൽ, ഇരുന്നൂറിൽപരം മരണത്തിനിടയാക്കിയ തീവ്രവാദപ്രവർത്തിനിടയിൽ തന്റെ സുഹൃത്ത് സുബൈർ പോലീസിന്റെ വെടിയേറ്റ് മരണപെട്ടു എന്നറിയാൻ കഴിഞ്ഞു. പൈസ നഷ്ടപെട്ടതിനേക്കാളേറെ അബുവിനെ വേദനിപ്പിച്ചത് പ്രിയ സുഹൃത്ത് സുബൈറിന്റെ മരണമായിരുന്നു. അവൻ ചതിക്കപെട്ടതാണെന്നു അദ്ദേഹം ഉറച്ചു വിശ്വസിച്ചിരുന്നു. *തെറ്റുകൾ ചെയ്തു ശീലിക്കാത്തവന് ചുറ്റുമുള്ളർ എന്നും നിഷ്കളങ്കർ മാത്രമാണല്ലോ*.

അധികനാൾ കഴിയും മുൻപേ ഒരു ദിനം കുടുംബവുമായി പുറത്തു പോയി തിരികെ വീടെത്തുമ്പോഴാണ് അബുവിനെ കാത്ത് അറസ്റ്റ് വാറന്റുമായി പോലീസ് നിൽക്കുന്നത്. വാറന്റ് വായിച്ച ശേഷം കുറച്ചു നേരം എന്ത് പറയാണെമെന്നറിയാതെ അബു മിണ്ടാതെ നിന്നു. സെക്ഷൻ 120A പ്രകാരമാണ് കേസ് എടുത്തിരുക്കുന്നത്. ഒന്നും മനസ്സിലാകാതെ പകച്ചു നിൽക്കുമ്പോൾ തോളിൽ തട്ടി അദ്ദേഹം പറഞ്ഞു “താൻ ധൈര്യമായിരിക്കൂ ഭാനു, ഒന്നുമുണ്ടാവില്ല. ചെയ്യാത്ത തെറ്റിന് നാമെന്തിന് ഭയപ്പെടണം".

സ്ഥിരം ചൊല്ലുന്ന തസ്ബി മാത്രം കയ്യിലെടുത്തുകൊണ്ട് അബു പോലീസിന്റെ ഒപ്പം പുറപ്പെടുവാനൊരുങ്ങി. യാതൊരെതിർപ്പും കൂടാതെ അദ്ദേഹം ജീപ്പിൽ കയറി. തൊട്ടടുത്ത ദിവസം തന്നെ അബുവിന്റെ ജാമ്യത്തിനപേക്ഷിക്കുവാനായി വക്കീലിനെയും കൂട്ടി സ്റ്റേഷനിൽ ചെല്ലുമ്പോഴാണ് അബു പോലുമറിയാതെ അദ്ദേഹം വീണിരിക്കുന്ന ചതിക്കുഴിയുടെ ആഴം ഗ്രഹിച്ചെടുക്കുവാൻ സാധിച്ചത്. സുബൈറിനു തീവ്രവാദബന്ധങ്ങളുണ്ടായിരുന്നുവെന്നും അദ്ദേഹം പൈസ അയച്ചു കൊടുത്തതു ആ സംഘത്തിലെ ഒരംഗത്തിനായിരുന്നെന്നും, വീട്ടിൽ സുബൈറിന്റെയൊപ്പം വന്നിരുന്ന അസ്‌ലം ആ തീവ്രവാദസംഘടനയുടെ നേതാവാണെന്നും അയാൾ ഇപ്പോൾ നാടു കടന്നുവെന്നും നടുക്കത്തോടെ അവൾ കേട്ടിരുന്നു.

ഭീകരവാദത്തിനുള്ള സാമ്പത്തിക സഹായം അവർക്കു ചെയ്തുവെന്നും, ഗൂഢാലോചനയിൽ അവരോടൊപ്പം പങ്കെടുത്തു എന്നുമായിരുന്നു അബുവിനെതിരെ ചുമത്തിയിരിക്കുന്ന കുറ്റപത്രം. സാഹചര്യത്തെളിവുകൾ എല്ലാംതന്നെ അബുവിനെതിരാണെന്നും,അറിഞ്ഞോ അറിയാതെയോ അബു രാജ്യദ്രോഹക്കുറ്റത്തിന് ഭാഗമായിരുക്കുന്നുവെന്നും വേദനയോടെ താൻ   തിരിച്ചറിഞ്ഞു.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

ഫോൺ നിർത്താതെ ശബ്ദിച്ചു കൊണ്ടേയിരുന്നു. അടുത്ത സീറ്റിൽ യാത്ര ചെയ്തിരുന്ന സ്ത്രീ വിളിയ്ക്കുമ്പോഴാണ് അത് തന്റെ ഫോൺ ആണെന്ന ബോധം ഭാനുവിനുണ്ടായത്. മറുതലയ്ക്കൽ അബുവിന്റെ വക്കീൽ ഇന്ദിര ഹേമന്ത് ആയിരുന്നു. "ഭാനു എവിടെയെത്തി?", "മഹാലക്ഷ്മി എത്തി മാഡം, പത്തുമിനിറ്റ് കൂടെ എടുക്കും". "ഞാൻ ഗേറ്റ് നു മുൻപിലുള്ള പാർക്കിങ്ങിൽ ഉണ്ടാവും".  
   
പറഞ്ഞസമയത്തു ഭാനു എത്തിച്ചേർന്നു. ഭാനുവിനെ കണ്ടതും ഇന്ദിര കാറിൽ നിന്നും പുറത്തിറങ്ങി മുൻപോട്ടു വന്നു. ഭാനുവിന്റെ കരംചേർത്തുപിടിച്ചവർ പറഞ്ഞു “എല്ലാമാർഗവും നോക്കി, പക്ഷെ ദൈവം തുണച്ചില്ല, താൻ എന്നോട് ക്ഷമിക്കുക". നിശബ്ദമായി നിന്നതല്ലാതെ ഭാനു മറുപടി ഒന്നും തന്നെ നൽകിയില്ല.  
   
“നമുക്കാദ്യം എന്റെ ഓഫീസിൽ പോയി ജയിലിൽ ഏല്പിക്കേണ്ട കടലാസുകൾ എടുത്തുകൊണ്ടുവരാം, ഇവിടെ ഉച്ചയ്ക്ക് ശേഷമേ കയറുവാൻ അനുവാദമുള്ളൂ”.  "ശരി മാഡം".    
   
അബുവിന്റെ മൃതദേഹം വിട്ടുകിട്ടുവാനും സംസ്കാരച്ചടങ്ങുകൾ നടത്തുവാനും മറ്റുമുള്ള അനുമതിക്കായി ഇന്ദിര കൊണ്ടുവന്ന കടലാസുകളിൽ ഭാനു ഒപ്പുവച്ചു. എന്തെന്നോ ഏതിനെന്നോ ഒന്നും ചോദിക്കാതെ തന്നെ.ഉച്ചതിരിഞ്ഞു അവർ ഒരുമിച്ചു ജയിൽ സൂപ്രണ്ടിന്റെ അടുത്തേയ്ക്ക് പോയി.അൽപനേരം കാത്തിരുന്നപ്പോഴേക്കും ജയിൽ വാർഡൻ എത്തിച്ചേർന്നു.  
   
"ഭാനു വാർഡനോടോപ്പം അബുവിനെ പോയി ചെന്ന് കണ്ടോളു. പിന്നെ ഒരു കാര്യം പ്രത്യേകം ശ്രദ്ധിക്കണം. അബുവിന്റെ മനസ്സിനെ അസ്വസ്ഥമാക്കുന്നതൊന്നും തന്റെ ഭാഗത്തു നിന്നും ഉണ്ടാകുവാൻ പാടില്ല.എനിക്കിവിടെ കുറച്ചു കാര്യങ്ങൾ കൂടി ചെയ്തു തീർക്കുവാനുണ്ട്."ഭാനു ഇന്ദിരയെ നോക്കി നിശബ്ദമായി നെടുവീർപ്പെട്ടു. “എനിക്ക് നിന്റെ അവസ്ഥ മനസ്സിലാകും.” ഭാനുവിന്റെ കൈകൾ ചേർത്ത് പിടിച്ചു കൊണ്ട് അവർ പറഞ്ഞു.

നെഞ്ചിലെ ആർത്തലയ്ക്കുന്ന തിരമാലകളെ അടക്കിനിർത്തി ഭാനു വാർഡനോടോപ്പം  നടന്നു . അക്ഷമയായി അബുവിനു വേണ്ടി കാത്തു നിന്നു. തന്റെ പ്രിയപ്പെട്ടവൻ നാളെ ഈ ഭൂമി വിട്ടു മറ്റൊരു ലോകത്തേയ്ക്ക് യാത്രയാവുകയാണ്.ഹൃദയഭാരത്താൽ കൈകാലുകൾ തളരുന്നത് പോലെ അവൾക്കനുഭവപ്പെട്ടു. അല്പനേരത്തിനുള്ളിൽ വാർഡൻ തന്റെ പേര് വിളിച്ചു.അബു എത്തിച്ചേർന്നിരിക്കുന്നു. അബുവിനെ കണ്ണിമയ്ക്കാതെ കുറച്ചുസമയം അവൾ നോക്കി നിന്നു. മരണത്തിനു ഏതാനും മണിക്കൂറുകൾ ബാക്കി നിൽക്കെ എന്ത് പറഞ്ഞാണ് താൻ അദ്ദേഹത്തെ ആശ്വസിപ്പിയ്‌ക്കേണ്ടത്?

ഉപാധികളില്ലാതെ സ്നേഹിക്കാൻ പഠിപ്പിച്ച അബുവിന്റെ കണ്ണുകൾ, നാളെ മുതൽ തനിയ്ക്കി മുഖം ഒരോര്മചിത്രമാവുകയാണ്‌. നിശബ്ദതയെ ഭേദിച്ച് കൊണ്ട് അവൾ പറഞ്ഞു, "നന്നേ ക്ഷീണിച്ചിരിക്കുന്നു അബു. കൺതടങ്ങൾ കുഴിഞ്ഞു ഉറക്കം കിട്ടാത്തത് പോലെ"

"പറ്റാവുന്നത്ര ഉണർന്നിരിക്കാൻ ശ്രമിക്കുകയാണ് ഞാൻ. ഇനിയങ്ങോട്ട് നീണ്ട ഉറക്കമല്ലേ. ഈ വിധി ഒരു വലിയ തെറ്റാണ് ഭാനു, ആയിരം അപരാധികൾ രക്ഷപെട്ടാലും ഒരു നിരപരാധി പോലും ശിക്ഷിക്കപ്പെടരുത് എന്നതല്ലേ നമ്മുടെ നീതിന്യായ വ്യവസ്ഥ. ഇവിടെ എനിക്ക് നീതി നിഷേധിക്കകപ്പെട്ടിരിക്കുന്നു"

മനസിലുള്ള വിങ്ങൽ അടക്കിപിടിച്ചുകൊണ്ടു ഭാനു അഴികൾക്കിടയിലൂടെ അബുവിന്റെ കൈകൾ മുറുക്കെ പിടിച്ചു “നിന്റെ സത്യം ഒരു കണ്ണാടി പോലെയാണ് അബു. എത്രമേൽ അവ വീണു ചിതറി പോയാൽക്കൂടിയും ഓരോ കഷ്ണവും നിന്റെ സത്യത്തിന്റെ പ്രതിബിംബം നിലനില്‍ക്കും. ഈ പ്രപഞ്ചത്തിന്റെ അവസാനം വരെയും"  
   
"നാളത്തെ സുബ്ഹിയ്ക്ക് ശേഷം സൂര്യനുദിക്കും മുൻപേ ആണ് തീരുമാനിച്ചിരിക്കുന്ന സമയം. എന്നെ പറ്റി ഓർത്തു ഞാൻ ദുഖിക്കുന്നില്ല. കടന്നുപോകാനുള്ള ധൈര്യം നിനക്കു പടച്ചവൻ നൽകണേ എന്നതുമാത്രമാണ് പ്രാർത്ഥന. ജയിലിലെ എന്റെ അഞ്ചുവർഷത്തെ സമ്പാദ്യവും വില്പത്രവും   ഇന്ദിര മാഡം നിന്നെ ഏൽപ്പിക്കും. ബാക്കിയായ്‌ അവശേഷിക്കുന്നത് ഈ തസ്ബിയാണ്. അവസാന ആഗ്രഹമായി ഈ തസ്ബി ഭാനുവിനെ നേരിട്ടേൽപ്പിക്കുവാൻ അനുവദിക്കണമെന്ന്   ഞാൻ ആവശ്യപ്പെട്ടിരുന്നു. കുറച്ചു നേരം മുൻപാണ് വാർഡൻ ഇതെനിക്ക് മടക്കി തന്നത്. ഭാനുവിനും ആമിയ്ക്കും വേണ്ടിയുള്ള പ്രാർത്ഥനകളാണ് ഇത് നിറയെ, മുന്നോട്ടുള്ള വഴികളിൽ എന്റെ പ്രാർത്ഥന നിങ്ങളോടൊപ്പം ഉണ്ടാകും. അത് മാത്രമേ എനിക്ക് നല്കാൻ ബാക്കിയുള്ളു”

“ഒരായുസ്സിന്റെ സ്നേഹം തന്നിട്ടുണ്ട് അബു ഞങ്ങൾക്ക്. ഹൃദയത്തിന്റെ പകുതി ഇന്നിവിടെ ഉപേക്ഷിച്ചിട്ടാണ് ഞാൻ മടങ്ങുന്നത്. ബാക്കിയായ് അവശേഷിക്കുന്ന ഞാൻ നിന്നെ ജീവനോടെ നിലനിർത്തും”.

“ജീവിതം സമ്പൂർണമായിരുന്നു എന്ന പൂർണ്ണബോധത്തോടെയാണ് ഭാനു ഞാൻ പോകുന്നത്. കണ്ണുകൾ കൊണ്ട് നിങ്ങൾക്ക്‌ കാണുവാനാകില്ലെങ്കിലും കാതുകൾ കൊണ്ട് കേൾക്കുവാനാകില്ലെങ്കിലും ഒരു ശ്വാസം പോലെ ഞാൻ കൂടെയുണ്ടാകും”

"കണ്ണുകൾ കൊണ്ട് മാത്രമാണ് നമ്മുടെ ഈ യാത്ര പറച്ചിൽ. ഒരാത്മാവായ് തീർന്നവർ പിരിയുന്നില്ല ഒരുകാലവും" അവസാനമായി അബുവിനെ നോക്കി അവൾ പറഞ്ഞു. "നിങ്ങൾക്കനുവദിച്ച സമയം കഴിയാറായിരിയ്ക്കുന്നു" വാർഡൻ ഇടയ്ക്കു ഓർമിപ്പിച്ചു പോകാൻ വിസമ്മതിച്ചു കൊണ്ട് ഭാനു അബുവിന്റെ കൈകൾ കൂടുതൽ മുറുക്കെ പിടിച്ചുകൊണ്ടു വാർഡനെ ദയനീയമായി നോക്കി. "ഇനി നിൽക്കേണ്ട, ഭാനു നടന്നോളു, നീ കണ്ണിൽ നിന്നും മറയും വരെ ഞാൻ നോക്കി നിൽക്കും.” അബു തൻറെ കൈകൾ വേദനയോടെ പിൻവലിച്ചു. ഭാനുതിരിഞ്ഞു നടക്കുന്നത് നിറകണ്ണുകളോടെ അയാൾ നോക്കി നിന്നു. ഉടഞ്ഞു പോയ തന്റെ ഹൃദയത്തിന്റെ ബാക്കി കഷ്ണങ്ങൾ ചേർത്തുവച്ചു ഓരോ ചുവടും അവൾ മുൻപോട്ടു വച്ചു.  തസ്ബിയുടെ മുത്തുമണികളിൽ കണ്ണീരിറ്റു വീഴുന്നത് അവളറിയുന്നുണ്ടായിരുന്നില്ല.

പുറത്തെത്തുമ്പോൾ അഡ്വക്കേറ്റ് ഇന്ദിര അവളെ കാത്തു നിൽക്കുന്നുണ്ടായിരുന്നു. "ഭാനു മടക്കം എന്റെ കാറിലാകാം. ഞാനിന്നു ആ വഴിയ്ക്കാണ് പോകുന്നതു. ട്രെയിനിൽ പോകാൻ നിന്നാൽ അങ്ങെത്തുമ്പോഴേക്ക് നേരം ഇരുട്ടും”. ശരീരം മുഴുവൻ കീറിമുറിയ്ക്കുന്ന നൊമ്പരം മനസ്സിൽ പേറിക്കൊണ്ടവൾ ഇന്ദിരയോടൊപ്പം യാത്രതിരിച്ചു. ജീവന്റെ ഭാഗമായവൻ നാളെ മുതൽ ഈ ഭൂമിയിൽ ഉണ്ടാവില്ല എന്ന യാഥാർഥ്യം ഉൾക്കൊള്ളാനാവാതെ ഓരോ നിമിഷവും അവളുടെ മനസ്സ് പിടഞ്ഞു കൊണ്ടിരുന്നു. ഇടയ്ക്കിടയ്ക്ക് അവൾ തേങ്ങിക്കരയുന്നതു ഇന്ദിരയ്ക്കു കേൾക്കാമായിരുന്നു. ഭാനുവിനോടൊന്നും ചോദിക്കാതെ അവർ റോഡിലേക്ക് മാത്രം ശ്രദ്ധകേന്ദ്രീകരിച്ചു വണ്ടിയോടിച്ചു.

വൈകുന്നേരത്തോടു കൂടെ ഭാനു വീടെത്തിച്ചേർന്നു. തന്റെ അടുത്തേക്ക് ഓടി എത്തിയ ആമിയെ അവൾ വാരി പുണർന്നു. "അമ്മി എവിടെ പോയീ എന്നെ ഉറക്കി കിടത്തിയിട്ട്?" ഭാനു ആമിയെ നിർത്താതെ ഉമ്മകൾ കൊണ്ടുമൂടി. പരിഭവത്തോടെ അവൾ ചിണുങ്ങി.വരാന്തയിൽ ആമിയേം ചേർത്തുപിടിച്ചവൾ കുറച്ചുനേരമങ്ങിനെയിരുന്നു. ഒന്നും മനസിലാകാതെ ആമി അവളുടെ ചാരെ ചേർന്നിരുന്നു .എല്ലാം കണ്ടു നിസ്സഹായതയോടെ ഭാനുവിന്റെ അമ്മയും കൂടെ ഉണ്ടായിരുന്നു. പെട്ടെന്നെന്തോ ഓർത്തിട്ടെന്ന പോലെ ഭാനു സമയം നോക്കി. ഇശ നിസ്കാരത്തിനുള്ള സമയമായി. വേഗം പോയി കുളിച്ചു വന്നു അബുവിന്റെ നിസ്കാരപായ വിരിച്ചിട്ട് അബു നൽകിയ തസ്ബിയുമായി ചാരത്തിരുന്നു പ്രാർത്ഥനകളിൽ മുഴുകി.

“മൂന്ന് മണികഴിഞ്ഞിരിക്കുന്നു”. ഭാനുവിന്റെ 'അമ്മ വന്നറിയിച്ചു. അബു പുറപ്പെടാൻ ഇനി കുറച്ചു സമയം മാത്രം. ഉറങ്ങി കിടന്ന ആമിയെ അവൾ വിളിച്ചുണർത്തി. ചെറു ചൂടുവെള്ളത്തിൽ അവളെ  കുളിപ്പിച്ചൊരുക്കി. കുഞ്ഞുടുപ്പ് ഇട്ടു ചന്ദന ഗന്ധമുള്ള പൗഡറും പുരട്ടി കൊടുത്തു  പ്രാർത്ഥന മുറിയിൽ കൂടെ ഇരുത്തി. അവളുടെ മുഖത്തു അബുവിന്റെ ചേഷ്ടകൾ മിന്നി മറയുന്നതു ഭാനു ശ്രദ്ധിച്ചു. ആ കുഞ്ഞു ചുമലിൽ മുഖം ചേർത്ത് കരയുവാൻ തോന്നി അവൾക്കപ്പോൾ. “ആമിയുടെ അബു ഇന്ന് ഒരു യാത്ര പുറപ്പെടുകയാണ്. ആമി പ്രാർത്ഥിക്കണം കേട്ടോ”

"അബു എവിടേക്കാണ് അമ്മി പോകുന്നത്?"

"നമ്മളെക്കാൾ അബുവിനെ സ്നേഹിക്കുന്ന വേറെ ഒരിടത്തു”. “അപ്പോൾ അബു ആമിയെ കാണുവാൻ വരില്ലേ??”

“വരും മോള് കണ്ണടച്ചിരുന്നു പ്രാർത്ഥിക്കു. അബു വരും ആമിയെ കാണുവാൻ”

ആമിയെ ചേർത്തിരുത്തി ഓരോ നിമിഷവും പ്രാർത്ഥിച്ചു കൊണ്ട് അബു നൽകിയ തസ്ബി നെഞ്ചോടു ചേർത്തുവച്ചു ഭാനു കണ്ണുകൾ പൂട്ടിയിരുന്നു. അൽപനേരം കഴിഞ്ഞപ്പോൾ തന്റെ ഹൃദയമിടിപ്പ് വർദ്ധിയ്ക്കുന്നതായവൾക്കു   തോന്നി. ശ്വാസമെടുക്കാൻ ബുദ്ധിമുട്ടുന്നത് അവളറിയുന്നുണ്ടായിരുന്നു. അബുവിനെ താൻ ആദ്യമായി കണ്ട നാൾ മുതൽ കഴിഞ്ഞദിവസം അബുവിന്റെ കൈകളിൽ നിന്നും പിടിവിടുന്നത് വരെയുള്ള ജീവിതത്തിന്റെ ഓരോ ഏടുകൾ മനസ്സിൽ മിന്നിമാഞ്ഞുകൊണ്ടിരുന്നു.

പെട്ടെന്ന് അത്തറിന്റെ ഗന്ധമുള്ളൊരു കാറ്റവരെ തഴുകി കടന്നു പോയി. അബു പണ്ട് പുരട്ടാറുണ്ടായിരുന്ന അതേ അത്തറിന്റെ ഗന്ധമാണതെന്നു ഭാനു ഓർത്തെടുത്തു. അദൃശ്യമായൊരു ഊർജം തന്നിൽ പടരുന്നത് ഓരോ നിമിഷവും അവൾക്കറിയുവാൻ കഴിയുന്നുണ്ടായിരുന്നു.  ഒരു വേള തസ്ബിയിലെ മുത്തുകളിലേക്കവൾ നോക്കി. ഇരുളിൽ അവ പ്രകാശം പരത്തുന്നുണ്ടായിരുന്നു. മുൻപോട്ടുള്ള വഴികളിൽ വെളിച്ചമെന്ന പോലെ.